
    „Sonja Corbitt rozpráva dôležité skutočnosti o tom, ako dať Boha na prvé a najlepšie miesto vo svojom živote aj v tých najprekvapujúcejších životných okolnostiach.“

    Elizabeth Scalia

    

    hlavná editorka časopisu Aleteia a autorka knihy Strange Gods

    (Zvláštni bohovia)

    
      

    

    
      

    

    „Absolútne výnimočné! Sonja Corbitt vás povedie s praktickou múdrosťou a s mečom Písma a mocou Ducha Svätého vám zase pomôže premôcť hriech a žiť život nebojácnej lásky. Túto knihu si musíte prečítať!“

    otec Larry Richards

    

    autor kníh Buď mužom! a Odovzdaný:

    Ako sa v každodennom živote odovzdávať Bohu a jeho vôli

    
      

    

    
      

    

    „Sonja Corbitt sa dôvtipne, múdro a s pomocou Božieho slova pasuje s každodennými duchovnými bojmi. Táto kniha, plná osobných príkladov i hlbokých myšlienok, je realistickou učebnicou duchovného boja. Odporúčam jej praktický prístup každému, kto chce žiť v Kristovej slobode a láske a naučiť sa bojovať s klamstvami a lákadlami diabla skôr, než v ňom zapustia korene.“

    Sarah Christmyer

    

    spoluautorka katolíckeho biblického študijného programu

    The Great Adventure (Veľké dobrodružstvo)

      Všetkým slovenským čitateľom, ktorí sa rozhodli vierou poraziť strach.
    

    – Sonja Corbitt

    
      

      

    

    Venujem

    svätému Jánovi z Kríža,

    ktorý ma naučil nebáť sa.

  
    Úvod

    

    

    Najzvláštnejší týždeň môjho života sa začal tou najhoršou manželskou hádkou za posledných dvadsaťtri rokov. Môj manžel na mňa chrlil slová tak, že som stihla povedať jedine: „Ty vôbec nerozumieš tomu, čo ti hovorím!“ Jeho šialené správanie bolo také čudné a naňho nezvyčajné, že som ho po hádke pustila z hlavy s tým, že to súvisí asi s nejakou krízou stredného veku. V dome však stále ostalo visieť akési napätie.

    Na druhý deň som dostala list od svojho bývalého priateľa (ktorý je teraz ženatý a má deti). Vyznával mi v ňom svoju vrúcnu a nekonečnú lásku a povedal mi, že na sviatky prechádza autom okolo domu mojej mamy, a keď vie, že som v meste, snaží sa ma zazrieť. Vymenoval zoznam filmov, ktoré zvykne pozerať, keď na mňa myslí. Veľmi zvláštne, pomyslela som. Najmä to načasovanie. Začala som sa cítiť nesvoja.

    Deň nato zomrel na náhly srdcový infarkt nevlastný otec môjho manžela, ktorý mal kedysi násilnícke sklony. Dofajčil cigaretu a klesol do záhradnej stoličky. Omdlel posediačky na dvore, keď sledoval, ako mu môj syn kosí trávnik. Všetci traja prítomní – môj syn, jeho bratranec s Downovým syndrómom a starká – si mysleli, že zaspal. Pravdu zistil až môj syn, ktorý zavolal sanitku a vybavil všetko potrebné.

    Hoci vzťah tohto muža s mojím manželom a ostatnými dospelými bol, takpovediac, zložitý, jeho vnuci ho zbožňovali. Obidve moje deti za ním veľmi trúchlili a s nimi aj môj manžel, aj keď v ňom sa očividne miešali viaceré emócie. Celou mojou rodinou teda striedavo zmietal smútok a hnev a ja som bola najbližším a najbezpečnejším cieľom, na ktorom svoju bolesť mohli vyventilovať. Bála som sa emocionálneho a duchovného kolapsu. Bola som vyčerpaná utešovaním, ktoré sa striedalo s chvíľami, keď som musela bez slova prijímať provokácie zo všetkých strán. Bála som sa, že urobím niečo necitlivé alebo škodlivé.

    Deň po jeho pohrebe dostal masívny srdcový infarkt môj nevlastný otec. Mám s ním otcovský vzťah a je najlepším priateľom môjho muža (podľa jeho slov). Strach našej rodiny na nás akoby ceril zuby z jamy a ako Tolkienov Balrog šľahal bičom všade vôkol nás. Visel nad nami tieň smrti. Počas cesty k rodičom do iného štátu som sa dozvedela, že zomrela moja babička.

    Deň po jej pohrebe, niekto napadol môjho syna. Nemohla som tomu uveriť. Čo sa to deje?

    Mala som pocit, akoby som stála v oku tornáda, v ktorom okolo mňa jednostaj lieta (pri spomínanej manželskej hádke niektoré veci lietali doslova) skuvíňajúci víchor po sebe idúcich problémov. Predstavovala som si, ako stojím v strede toho tornáda, lomcuje mnou vietor a ja s rukami vystretými nahor k Bohu stále dookola opakujem: „Ježišu, dôverujem v teba.“

    Spomínam si, že keď sa neskôr do celej tejto zložitej situácie zapojila ešte aj moja hlavná chyba,1 pýtala som sa Boha: „Čo do pekla sa to deje?“ A práve vtedy som to pochopila. Šla som rovno na spoveď a na svätú omšu, aby som nabrala ďalšiu silu a svetlo. Môj duchovný vodca vtedy potvrdil moje podozrenie: za všetkými týmito udalosťami musí byť aj niečo duchovné.

    Predtým, než som sa stala katolíčkou, som zvykla strach, konflikty alebo ťažké okolnosti automaticky považovať za útoky od diabla. Začala som si paranoicky namýšľať, že číha za každým rohom. Veľmi veľa času som trávila tým, že som ho „karhala v mene Ježiša“, no nepríjemné veci sa mi stávali aj napriek tomu. Cítila som sa hlúpo, pretože som si uvedomila, že všetko to moje brblanie bolo skôr úbohým pokusom získať trochu pocitu kontroly a moci, než ozajstným karhaním so skutočnou autoritou a mocou.

    Nepriateľ stále túži nájsť naše najslabšie miesta a využiť ich. V tom zmysle je naozaj stále prítomný. Ale aj paranoja a fascinácia špiritizmom je pokušením. Je pascou, do ktorej sa môžeme chytiť. Paranoja nás môže ochromiť strachom – zvlášť, keď mnohé zlé skutočnosti okolo nás spôsobuje osobný hriech a psychické poruchy. Napodiv, práve to, že som v Cirkvi objavila dejiny duchovného boja a mnohé starobylé pohľady naň, ma nielen absolútne utvrdilo v presvedčení o existencii a nebezpečenstve duchovného nepriateľa, ale pomohlo mi aj zmierniť moju paranoju a stať sa v tomto boji rozhodnejšou a odhodlanejšou.

    Pokušenia môjho mimoriadne rušného týždňa prišli prostredníctvom ľudí – môjho manžela, detí, prostredníctvom môjho strachu a vlastných myšlienok, ako aj prostredníctvom bývalej známosti. No podarilo sa mi nevybíjať si hnev na ďalších ľuďoch a ani tieto provokácie nebrať osobne. Ako sa mi to podarilo?

    Počas tohto rušného týždňa ma držalo absolútne pevné presvedčenie, že som pokúšaná. Bola som pokúšaná k hriechu perí, k hriechu pažravosti, ktorým som chcela „vyriešiť“ svoje problémy, k hriechu netrpezlivosti a pocitom znechutenia, k hriechu rebélie, strachu a emocionálnej nevernosti voči svojmu manželovi.

    No predovšetkým som si uvedomila (a môj duchovný vodca mi to potvrdil), že som systematicky vyčerpávaná – duchovne, mentálne, emocionálne aj fyzicky. Cieľom bolo, aby som sa stala zraniteľnejšou a náchylnejšou na úplnú rezignáciu – či už zo strachu, znechutenia alebo rozptýlenia – a aby som úplne upustila od svojich plánov písať a prednášať svoje prednášky o duchovnom boji, ktoré som mala mať o týždeň.

    Nebojácna… si pripravená?

    Väčšinou keď sa spomenie duchovný boj, v ľuďoch to evokuje myšlienky na strašidelnejšie a možno senzačnejšie aspekty toho, čo sa obvykle považuje za ríšu zla: exorcizmus, čarodejníctvo, satanizmus, seansy, démonické pripútanie, útlak, posadnutie a podobne. Cirkev je plná dvetisícročnej múdrosti, náuky a prostriedkov, ktorými reaguje na tieto najvážnejšie stupne duchovného boja, ktorý sa nazýva aj mimoriadnou démonickou aktivitou. Tieto témy preto ponechávam na teológov Cirkvi a jej vysvätených služobníkov.

    My sa budeme zaoberať v istom zmysle ešte fantastickejšími prejavmi zla, väčšinou však v kontexte riadnej démonickej aktivity: typickým duchovným bojom, s ktorým sa všetci stretávame v zákopoch našich kúpeľní, pri handrkujúcich sa deťoch, podráždených manželoch a manželkách, šialených rozvrhoch a zdrvujúcom množstve práce. Tieto skutočnosti sú často o to nebezpečnejšie, o čo neškodnejšie vyzerajú. Ak ste sa teda báli, že by vás téma duchovného boja mohla vystrašiť, myslím, že teraz sa už nemáte čoho báť.

    Tieto praktické témy sa zatiaľ veľmi nerozoberali, hoci nám o nich hovorí Písmo aj poslední traja pápeži: „Život človeka na zemi je boj,“ hovorí pápež František.2 Ján Pavol II. to potvrdzuje slovami: „Duchovný boj je ďalším prvkom života, ktorý treba dnešným kresťanom predkladať a nanovo ich o ňom vyučovať. Je to tajomné a vnútorné umenie, neviditeľný zápas, v ktorom sa ocitáme každý deň v boji proti pokušeniam, zlým ponukám, ktoré chce diabol vložiť do [nášho] srdca.“3

    Satana a démonov možno spájať so všetkými katastrofami a biedami ľudského života prinajmenšom do tej miery, do akej sú spojené s hriechom. Písmo však jasne dosvedčuje, že diablova moc spočíva predovšetkým v jeho mimoriadnej schopnosti ukrývať sa a klamať.

    Znie vám to desivo? Nemusí. Sľubujem, že vám v nasledujúcich kapitolách aj ukážem prečo. Vlastne si už dopredu mädlím ruky! Verím, že tieto biblické princípy budú patriť medzi tie najprekvapivejšie a najdôležitejšie skutočnosti, aké sa vo vašom duchovnom živote naučíte – a aké si budete z času na čas opakovať.

    Budeme spoločne napĺňať svoju myseľ i svoje srdce mocou pravdy, aby sme tak mohli diablovým pokušeniam čeliť od samého začiatku – čiže skôr než sa v nás natrvalo usadia a začnú spôsobovať škody: „Ak ostanete v mojom slove… poznáte pravdu a pravda vás vyslobodí“ (Jn 8, 31 – 32) od hriechu, úzkosti a strachu. Porozprávam vám všetko, čo som sa naučila v Písme o nasledovaní Boha na ceste od strachu k láske, a prepojím to s našou katolíckou Tradíciou, aby ste aj vy – ak budete chcieť – mohli takpovediac cestovať s týmto kompasom.

    V prvej časti sa naučíme taktiky a stratégie, ktoré nám pomôžu premôcť démonov. Najskôr budeme musieť spoznať a uznať, uprostred akého boja sa nachádzame, a nájsť koreň nášho strachu, depresie a úzkosti. Budeme skúmať, ako nám Biblia zvyčajne predstavuje zlo a čo o ňom hovorí, pretože chceme zistiť, akými spôsobmi na nás zlo útočí a spôsobuje v nás strach, úzkosť a depresiu. Nevyhnutne budeme všetko preberať lineárne, čiže jedno po druhom, no budeme tieto jednotlivé témy a prístupy aj prepájať. Koniec koncov, tak sa to deje aj v reálnom živote a občas aj niekoľkokrát za deň. Bude teda užitočné, ak si určité časti knihy prečítate aj viackrát.

    Potom začneme odhaľovať zlo na mieste, kde nám ho ukazuje aj Biblia: na počiatku všetkých počiatkov. Budeme sa zaoberať vyváženosťou a krásou Božieho plánu, pretože bez jasného pohľadu na dokonalosť nemôžeme pochopiť zlo hriechu, sme náchylné zžiť sa s ním a vysvetliť ho iným spôsobom. Preskúmame aj územie, na ktorom sa začínajú aj končia duchové bitky: myseľ. Budeme objavovať praktické stratégie, ako spoznať a odolať pokušeniu hneď na začiatku a ako celým srdcom spolupracovať s Bohom na opätovnom usporiadaní všetkých vecí, ktoré sa dostali do neporiadku v dôsledku nášho alebo cudzieho hriechu. Budeme uvažovať nad Božím návodom na obnovu a budeme sa snažiť ho aplikovať na seba samé.

    Potom sa pustíme do spoznávania iného démonického útoku. Tento prichádza zvyčajne v období po zbavení sa hriechu: je to útok na dôstojnosť, pri ktorom chce do nás nepriateľ zasiať strach, úzkosť a depresiu. Pozrieme sa na niektoré biblické označenia a opisy satana a budeme skúmať, čo nám tieto opisy prezrádzajú o jeho povahe. Vďaka menám, ktoré diabol dostáva v Písme, sa dozvieme o jeho motívoch a prekvapivých obmedzeniach. Preskúmame svoje pocity menejcennosti a iné hlboké a osobné lži, ktorým veríme a ktoré nás zotročujú strachom. No, čo je ešte dôležitejšie, budeme žasnúť nad zázrakom toho, že „žijeme, hýbeme sa a sme“ v nežnom náručí Lásky (Sk 17, 28).

    Ďalej preskúmame, čo v skutočnosti podľa Písma tvorí „zlo“. Pomôžeme si pritom najmä štúdiom tretej a štvrtej kapitoly Listu Hebrejom, ako aj putovania synov Izraela po púšti a ťažkostí, s ktorými sa tam stretli. Ich skúsenosť prepojíme so svojimi vlastnými ekonomickými, náboženskými a politickými obavami o budúcnosť. Tak Písmo, ako aj cirkevní Otcovia a mystici nám totiž vysvetľujú, ako a prečo „všetko bude dobré a všemožné veci budú dobré“.4 Strach bude navždy premožený láskou. Láska víťazí.

    V druhej časti sa začneme učiť, ako bezvýhradne milovať. Podrobne preberieme každý „kúsok“ Božej výzbroje, ktorú nám dáva, aby nás ochránil pred strachom, úzkosťou a depresiou. Budeme sa zaoberať aj tým, ako nám modlitby svätých pomáhajú pri našom putovaní. Zostavíme užitočný zoznam pomôcok pre boj so strachom, úzkosťou a depresiou.

    Keď však niekto chce čo možno najjasnejšie pochopiť nejakú skutočnosť, musí sa pozrieť aj na jej opak. Prostredníctvom troch malých obrazov budeme teda kontemplovať o koexistencii zla a svätosti vo svete a o paradoxe hriechu a milosti v Božom ľude.

    Napokon sa pozrieme na to, ako satan hľadá Ježiša, stretáva sa s ním a pokúša ho na púšti. Zistíme, čo Ježiš vedel o úplnom spočívaní v Božej dobrote a láske a zistíme, ako konkrétne možno žiť a bezvýhradne milovať.

    Urobme nasledujúce

    Či už čítaš túto knihu sama alebo si súčasťou nejakej skupinky, jej prístup je podobný ako pri mojej predošlej knihe Bohom vyslobodená. Predsa sa však tieto rozjímavé štúdie môžu odlišovať od formátu v štýle „doplň na prázdne miesto“, s akým ste sa stretli predtým.

    Verím, že pri objavovaní Biblie, pri hostine Božieho slova, je miesto pre každého z nás. Táto kniha je plná Písma aj exegézy, takže je vhodná pre jednotlivcov aj pre skupiny. Predsa som však – z úcty k vášmu času – niečo zostručnila. Základom tejto knihy sú boje, s ktorými sa vo svojom živote boríme všetci. Nie som si istá, či poznáme dôležitejšiu a zároveň možno i desivejšiu tému našich čias, než je duchovný boj proti depresii, úzkosti a strachu. Zároveň však dúfam, že štúdium Písma so mnou nebude pre vás také strašné ako špenát, ale vám, naopak, zachutí ako zákusok.

    Taktiež môžete zvážiť, či si budete poznámky značiť priamo do knihy, alebo si založíte nejaký denník. Ešte dôležitejšie však bude čítať túto knihu s Bibliou5 nablízku. Ak vám to neprekáža, môžete si do nej podčiarkovať alebo zvýrazňovať verše, ktoré vás oslovia. Tieto verše budú odteraz dôležitými zbraňami vo vašom osobnom arzenáli a budete ich potrebovať mať poruke. Bolo by dobré, keby ste používali aj Katechizmus Katolíckej cirkvi (zvlášť, ak čítate ako skupina), pretože aj z neho budem pomerne často citovať.

    Každá kapitola bude obsahovať nasledujúce časti:

    
      	
        Opakovanie: „Opakovanie je matka múdrosti“ ako sa hovorí, a tak si budeme zakaždým nejaký čas opakovať to, čo sme sa naučili v predchádzajúcej kapitole.

      

      	
        Pozvanie: V tejto časti sa budeme snažiť aplikovať Písmo a danú kapitolu knihy na svoj vlastný život.

      

      	
        Boží impulz: Ponúknem vám konkrétne spôsoby, ako sa osobne a priamo stretnúť s Bohom.

      

    

    Časti Pozvanie a Boží impulz v tejto knihe sú vytvorené pre jednotlivcov, ale aj skupiny. Manuál pre vedúcu skupinky nájdete v zadnej časti knihy. Môžete ho použiť vo svojom spoločenstve alebo biblickej skupinke.

    Písmo prisľubuje, že môžeme bezvýhradne milovať a žiť bez strachu ako Božie deti. Porozprávam vám o metódach, ktoré satan používa na to, aby nás udržal v otroctve hriechu, sebe samému, lenivosti a egu, čiže diablovi. Objavila som ich v Písme – pri svojom vlastnom zápase, prostredníctvom ktorého som sa prebojovala od strachu k láske. Veď „v láske niet strachu, a dokonalá láska vyháňa strach“ (1 Jn 4, 18).

    Tak teda začnime. Podajte mi ruku. Skutočnosti, o ktorých budete teraz čítať, sú tie najdôležitejšie, aké vám dokážem povedať o strachu, úzkosti a depresii. Spoločne sa pozrieme priamo do očí tomu, čoho sa bojíme, a naučíme sa bezvýhradne milovať.

    Úvodné skupinové otázky

    
      	
        Aké boli tvoje dojmy pri prezeraní titulku a obálky knihy? Čo si myslíš o duchovnom boji? Ako bojuješ so strachom?

      

      	
        Po tom, čo si spoločne prečítate úvod, v duchu popremýšľajte alebo nahlas diskutujte ako skupina o nasledujúcich otázkach. Čo si chceš vziať z tohto štúdia? Čo chceš, aby Duch Svätý vykonal v tvojom živote?

      

      	
        Ak si si priniesla Písmo, chvíľku v ňom teraz zalistuj. Keď sa spätne pozrieš na svoj život, akým jedným slovom by sa dal vyjadriť tvoj vzťah s Písmom?

      

      	
        Čo, ak vôbec niečo, ti najviac prekáža na Biblii? Čo ti je na nej nepríjemné? Dúfaš alebo predpokladáš, že sa počas čítania tvoj vzťah k Písmu zmení? Ak áno, tak ako?

      

      	
        Pomodlite sa spoločne na záver Otče náš, Zdravas’ Mária a Sláva Otcu.

      

    

  
    Prvá časť

    
      

    

    Poraz svojich démonov

  
1

Nebojácny boj





Spoznanie nepriateľa

Pamätám sa, že som v jednom období svojho života žila v absolútnom strachu. Nebola som si istá sama sebou ani tým, čo bolo vôkol mňa. Žila som v strachu zo svojho otca, zo svojej budúcnosti a zvlášť z Boha. Bála som sa, že ma druhí skritizujú alebo prehliadnu, že ma nebudú milovať, odsunú ma na okraj alebo ma vysmejú. Bála som sa a bola som priam posadnutá strachom pred zlyhaním. Ovládal ma pocit menejcennosti a osamelosti a mala som strach zo sklamania, smrti a výchovy svojich detí (pretože som sa bála, že budem takým rodičom ako môj otec). Obávala som sa aj toho, či sa mi podarí dosiahnuť a získať to, čo som potrebovala alebo chcela. Prežívala som úzkosť a des. A bolo mi z toho čoraz horšie.

Aj ty sa nachádzaš v takomto období alebo pociťuješ ustavičný strach a úzkosť, milovaná? Bráni ti strach z toho, čo ťa čaká, vrhnúť sa úplne do Božieho náručia?

V tom čase som pracovala ako čašníčka v jednej luxusnej reštaurácii. Jej majitelia boli hotoví tyrani. Jeden z nich každú smenu pozeral porno v kancelárii so zapnutými zvukmi a obrazovkou obrátenou k dverám. Tamojší hlavný kuchár zase na nás reval a prskal od hnevu ako dôstojník pri vojenskom výcviku vždy, keď sme mu z reštaurácie priniesli naspäť tanier, ktorý vrátili zákazníci. Navyše nám v takých prípadoch strhol zo mzdy cenu daného jedla. Jeho manželka nám zase brávala stovky dolárov denne z prepitného zaplateného prostredníctvom kreditných kariet. Taktiež som bola svedkom toho, ako na mieste vyhodila dvoch zamestnancov, ktorí sa jej jediní dokázali postaviť a odhaliť jej klamstvá. Revala za nimi, ešte aj keď odchádzali dverami. Raz som ich dcéru našla schúlenú pod stolom, pretože sa skrývala po tom, čo na ňu rodičia zaútočili. Jediným svetlým bodom tam bol hlavný čašník (aspoň som si to vtedy myslela), pretože žil na poschodí reštaurácie v jednom apartmáne a robieval divoké večierky pre zamestnancov a ich priateľov, na ktorých bol zadarmo alkohol a čokoľvek, čo si kto zažiadal. Párkrát som tam bola a niekoľko nocí som neprišla domov.

Počas pracovnej smeny sme mali zakázané fajčenie, no, keď sme mu sľúbili, že ho nevyzradíme, ak nás prichytia, dovolil nám vytratiť sa točitým schodiskom do jeho apartmánu alebo zadnými dverami do uličky či prázdnej tanečnej sály. Keď ma raz v noci majiteľ prichytil fajčiť v tmavej tanečnej sále, myslela som si, že mi ublíži. Desila som sa toho, čo môže skrsnúť v tom jeho pornografiou nasiaknutom mozgu. Dodnes neviem, ako sa mi podarilo uniknúť.

Majiteľov reštaurácie sme všetci nenávideli. Navyše, v dôsledku mojej skúsenosti s otcom som sa bála aj šéfkuchára. Do bodky som sa riadila pravidlami – teda až na tú noc, keď som raz vo veľmi skorých ranných hodinách s kolegom vyliezla na strechu tejto reštaurácie s názvom Black Angus Pub (Hostinec čierny angus) a čiernym sprejom zasprejovala písmeno G na znaku reštaurácie, čím sa jej názov zmenil na Black Anus Pub (Hostinec čierny anál).

Moja mama ma nakoniec pre opakované porušovanie večierky vyhodila z domu. Vedela som, že musím z tej práce odísť, no v tom čase som viac než kedykoľvek predtým potrebovala peniaze a jednoducho som si to nemohla dovoliť. Okrem toho – odhliadnuc od agresívnych majiteľov – som mala tú prácu rada a zárobok bol dobrý, najmä pre tínedžerku. Nechcela som sa vzdať ani večierkov a inej „zábavy“ – napriek tomu, že som stále pravidelne chodila aj do kostola.

Postupom času mi flámovanie a iné hriechy, do ktorých som sa zaplietla, úplne otupili svedomie a vo svojom vnútri som začínala byť čoraz nešťastnejšia pre ustavičný vnútorný konflikt, ktorý som si v sebe nosila. Nevedela som si však predstaviť inú budúcnosť. Ako by som sa dokázala uživiť bez tejto práce? Ak by som „šla naplno“ do života s Bohom, musela by som sa zriecť všetkej tej zábavy, ba dokonca aj svojho priateľa. Nudila by som sa. Bola by som sama. A ako by som si našla nejakú prácu, kde by som zarobila toľko peňazí?

Rozumná časť môjho ja chcela poprosiť Boha o pomoc, no po emocionálnej stránke som bola príliš vydesená. Vedela som, že si za svoje problémy môžem sama a že si zaslúžim to, čo mám. To možné „nové“ sa mi zdalo také nepredstaviteľné, že som sa upla na svoju úbohú prítomnosť. Takto som postupovala dlhé roky v mnohých oblastiach svojho života.

Jednou z najsmutnejších skutočností na súčasnej Cirkvi je to, že mnoho kresťanov žije dennodenne s takýmto ochromujúcim strachom a úzkosťou. Hoci nesmierne túžia naplno slúžiť Bohu, nedokážu jednoducho prekonať nejakú veľkú prekážku, ktorá im v tom bráni. Ba niekedy túto prekážkami nedokážu identifikovať. No spočíva im na hrudi ako veľké bremeno, ktoré im bráni naplno a zhlboka sa nadýchnuť. Dokonca aj „sviatoční“ kresťania často zápasia so strachom pre zložité životné okolnosti alebo veľké utrpenie. Spoznávaš sa v tom, milovaná?

Nechytá nás azda strach do pasce akejsi agónie bezcieľnosti spojenej s egocentrizmom? Obklopení a bombardovaní toľkými informáciami a údajmi o všetkých možných témach si môžeme myslieť, že naša depresia, úzkosť a strach sú otázkou chémie, dedičnosti, biológie, kultúry, psychológie, geografie alebo modernej spoločnosti – no nikdy nie otázkou ducha. V duchu slov pápežov Pavla VI. a Jána Pavla II. Svätý Otec František povedal: „Možno najväčším úspechom [satana] v dnešnej dobe je to, že sa mu podarilo presvedčiť nás, že neexistuje a že všetko sa dá vysvetliť len na čisto ľudskej úrovni.“6

No duch je skutočný. Duch je základom celej reality. Sme sčasti ľuďmi a sčasti zvieratami? Sme len „ľudské zvieratá“, ako nám hovorí veda? Ak áno, akú rolu potom zohráva v ľudskej existencii duch človeka?

Pomysli na svojho ducha ako na morálne, premenlivé, dynamické a nezmerateľné bytie. Zatvor si oči a predstav si seba samú bez tela. Ako „vyzerá“ tvoja duša? Kým si?

Dá sa na to pozrieť aj inak: môžeš dnes, v tomto okamihu povedať, aká si svätá? Predstav si stupnicu od 1 po 100 percent. Nepohybuje sa ustavične náš „stupeň“ svätosti jedným alebo druhým smerom? Duchovný svet sa mení, je nehmatateľný a vedecky nedokázateľný. No je rovnako „skutočný“ a v niektorých ohľadoch ešte dôležitejší než fyzický svet, pretože práve vo svete rozumu a vôle sa rozhoduje tak o našich skutkoch, ako aj o našom večnom údele.

Strach má svoj koreň v duchovnom svete. Pozrieme sa na to, aké dôležité miesto má vo svete a v dejinách duša každého človeka. No ešte predtým jasne poukážeme na jedno: strach vo svojom najhlbšom koreni je duchovným bojom proti duchovnému nepriateľovi.

Od strachu k viere

Naše prisľúbenie znie takto: „Veď Boh nám nedal Ducha bojazlivosti, ale Ducha sily, lásky a rozvahy“ (2 Tim 1, 7). Verím, že si toto prisľúbenie vezmete za svoje – ako vám adresované prisľúbenie od Boha – a napíšete si ho na samolepiaci poznámkový papierik, ktorý si nalepíte niekam, kde ho budete mať na očiach. Verím tiež, že si ho potom natrvalo vpíšete do svojho srdca.

Podľa prekladu Biblie, akú máte, môže byť slovo bojazlivosť nahradené slovom zbabelosť alebo strach. Mne sa najväčšmi páči slovo strach. Tento verš je prisľúbením. Duch strachu nepochádza od Milovaného, od Boha.

Strach nie je od Boha – nikdy.

Pod „strachom“ nemyslím tú nevyhnutnú a rozumnú reakciu na aktuálne hroziace nebezpečenstvo – teda tú bežnú, jednoduchú emóciu. Samozrejme, pod tým nemyslím ani strach či „bázeň pred Pánom“,7 ktorý sa v Písme nazýva darom Ducha Svätého (budeme sa ním zaoberať neskôr). Pod strachom myslím pretrvávajúcu, ochromujúcu a utláčajúcu hrôzu a úzkosť z budúcnosti a hrozieb, ktoré môže priniesť: toto je pracovná verzia definície tohto slova, ktorú budeme používať v tejto knihe.

Nie je vari naša predstavivosť bez múdrosti krutým tyranom? Ak, ako hovorí Písmo, nám „Boh nedal Ducha bojazlivosti, ale Ducha sily, lásky a rozvahy“ (2 Tim 1, 7), odkiaľ potom pochádza strach? Biblia hovorí, že tento ťaživý a stiesňujúci strach je predovšetkým a v prvom rade vecou duchovného boja: „Lebo nás nečaká zápas s krvou a telom, ale s kniežatstvami a mocnosťami, s vládcami tohto temného sveta, so zloduchmi v nebeských sférach“ (Ef 6, 12).

Strach pochádza od nepriateľa: môjho nepriateľa, tvojho nepriateľa a Božieho nepriateľa. Tým, že človek uznáva, že jeho strach má duchovný základ, neobviňuje z toho, že ho má, seba samého, len jednoducho priznáva, že sa nejakým spôsobom nechal zmanipulovať. Ako povedal svätý Anton: „Nebojte sa. Toto je len výmysel Zlého, ktorý chce takto odviesť vašu pozornosť.“8 Od čoho chce odviesť moju pozornosť? A čoho sa naozaj bojím? Ak nevieme alebo nechceme uznať realitu duchovného boja a duchovného nepriateľa, budeme ustavične manipulovaní, premáhaní a paralyzovaní strachom. Budeme duchovne chorí, nemohúci a neplodní. Náš život uplynie v strachu a márnosti (porov. Ž 78, 33; preklad New King James Version).

Pane, zmiluj sa!

Možno ti pripadá učenie o pekle a diablovi hlúpe – ako poverčivé názory patriace do minulosti, ktoré v dnešnej dobe vedy, psychológie a medicíny už nemajú svoje miesto. Možno si myslíš, že Boh je taký milý a zdvorilý ako všetci, ktorých poznáš, a že by sa nikdy nezachoval tak zle, žeby niekoho poslal do pekla. Možno si „Boží hnev“ spájaš s chybou interpretácie Písma alebo s ľudovou poverou, ktorá je v rozpore s modernou vierou a pokrokom.

No ber na vedomie slová Jána Pavla II., ktorý vyhlásil, že ten, „kto neverí v diabla, neverí v evanjelium“.9

Existencia diabla patrí k neomylnému zjaveniu. Sám Ježiš učil, že existuje osobný zlý nepriateľ, a zanechal nám modlitbuOtče náš, ktorá obsahuje aj prosbu za oslobodenie od tohto nepriateľa. Hoci sa často prekladá ako „osloboď nás od zla“ alebo „od zlého“, doslova by sa mala prekladať ako „osloboď nás od Zlého“ alebo „osloboď nás od satana“.

Ako sme už povedali, pápež František nám pripomína, že „život človeka na zemi je boj“.10 Svätý Ján Pavol II. nás povzbudzuje, aby sme tento zápas brali vážne: „,Duchovný boj’ je ďalším prvkom života, ktorý treba dnešným kresťanom predkladať a nanovo ich o ňom vyučovať. Je to tajomné a vnútorné umenie, neviditeľný zápas, v ktorom sa ocitáme každý deň v boji proti pokušeniam čiže zlým ponukám, ktoré chce diabol vložiť do [nášho] srdca.“11

Niektorí ľudia sa boja toho, že keď budeme študovať Zlého, tak ho tým pritiahneme k sebe. No nepriateľ už v našom živote pracuje – bez ohľadu na to, či si to uvedomujeme. „Buďte triezvi a bdejte! Váš protivník, diabol, obchádza ako revúci lev a hľadá, koho by zožral“ (1 Pt 5, 8). On ustavične vkladá zlé semená do nášho života, ktoré, ak vyklíčia, zadusia čnosti (porov. Mt 13, 25). Je nevyhnutne potrebné pochopiť nepriateľa a vedome sa mu vzoprieť, ak nechceme, aby nás nepriateľ prostredníctvom strachu, nevedomosti a apatie navždy odviedol od Boha.

Nepriateľ však je v nás i mimo nás. Ako povedal svätý Augustín: „Nikdy nebojuj so zlom tak, akoby to bolo niečo, čo vzniklo úplne mimo teba.“12 Aby som porazil strach musím poznať seba aj nepriateľa lásky.

Poznať nepriateľa

Sun-c’ bol čínskym vojenským generálom, stratégom a filozofom, ktorému sa pripisuje autorstvo diela Umenie vojny – dôležitého starovekého traktátu o vojenských taktikách, ktoré sa využíva aj na amerických vojenských akadémiách a v CIA. Sun-c’ povedal, že prvoradá stratégia v akomkoľvek boji spočíva v spoznaní nepriateľa. Napísal: „Ak poznáš seba, no nepoznáš nepriateľa, tak na každé tvoje víťazstvo pripadne jedna prehra.“13

Biblia hovorí, že naším nepriateľom je diabol (porov. 1 Pt 5, 8), Zlý. Podľa učenia Cirkvi je to pravda viery (porov. KKC328). „Napriek tomu, čo možno hovoria menej chápaví teológovia, diabla katolícka viera chápe ako tajomnú, no skutočnú a osobnú, a teda nie čisto symbolickú, bytosť. On je mocnou realitou, zhubnou nadľudskou slobodou obrátenou proti Božej slobode,“14 varoval pápež Benedikt XVI.

Písmo samotné nepodáva nejaké systematické alebo vyčerpávajúce informácie o presnej povahe tohto silného nepriateľa. Väčšina z toho, čo vieme o Satanovi a démonoch, je roztrúsená po celom Písme. Občas je v ňom len niečo „naznačené“. No to, kým je, nám pomáhajú objasniť dvetisícročné dejiny Cirkvi preniknuté učením cirkevných Otcov a teológov.

Na základe mnohých dôkazov, ktoré preskúmame v nasledujúcej kapitole, vieme, že Zlý je čistý anjelský duch. Je teda nesmrteľný (porov. Lk 20, 36), no nie večný (pretože je stvoreným bytím). „Svätý Augustín o nich hovorí: ,«ANJEL»… je názov služby, nie prirodzenosti. Ak sa pýtaš na meno tejto prirodzenosti, je to duch; ak sa pýtaš na službu, je to anjel: podľa toho, čím je, je duch; podľa toho, čo koná, je anjel.’ Anjeli sú celou svojou bytosťou Boží služobníci a poslovia,“ hovorí Katechizmus (329). A keďže „Božie dary a povolanie sú neodvolateľné“ (Rim 11, 29), padlí anjeli si uchovali svoje stvorené schopnosti, no namiesto toho, aby nám nimi pomáhali, ich používajú proti nám.

Aj ľudská duša je, podobne ako anjel, duch. No duša človeka sa po smrti, teda po jej oddelení od tela, nestáva podobnou anjelom. Ľudská osoba bola stvorená ako jednota tela a duše. Ľudský duch je individuálny a osobný, určený na to, aby sa slobodne rozhodoval, aby myslel, cítil, túžil, spomínal a konal prostredníctvom svojich telesných zmyslov. Ľudia boli stvorení ako akási „stredná cesta“ medzi čistým duchom (anjelmi) a čistým telom (zvieratami).

Oddelenie duše od tela, ku ktorému dochádza pri smrti, je teda pre človeka neprirodzeným a dočasným stavom a my ako kresťania veríme, že jedného dňa budeme vďaka Kristovmu vykupiteľskému dielu pri „vzkriesení tela“ (ako vyznávame v Kréde) obnovení a pozdvihnutí do ešte slávnejšieho stavu. Tí, ktorí budú v pekle, budú taktiež vzkriesení s telom aj dušou, no pre večné utrpenie.

Podľa svätého Tomáša Akvinského je moc anjelov väčšia ako moc ľudí, pretože sú čistými duchmi a nepotrebujú telo.15Anjeli slobodne myslia (porov. Dan 9, 21 – 22; 10, 14; Zjv 19, 10), rozhodujú sa (porov. Júd 6; porov. 2 Pt 2, 4), cítia (porov. 1 Pt 1, 12; Jób 38, 7), konajú, uvedomujú si seba samých, používajú svoju moc, dokážu vytvárať vzťahy a sú nesmrteľní a nezničiteľní. A to všetko bez toho, aby pritom používali telo ako nástroj tak, ako to robíme my ľudia (porov.KKC 330). Ani tí najtalentovanejší spisovatelia by nedokázali dostatočne opísať oslnivú krásu, podmanivú múdrosť a nesmiernu moc anjela. Každý, o kom v Písme čítame, že videl anjela, bol ohromený jeho šokujúcou veľkoleposťou. A anjeli sú pritom najnižším stupňom hierarchie čistých duchov! Biblia nám hovorí, že nad nimi sú ešte archanjeli, kniežatstvá, mocnosti, panstvá, tróny, cherubíni a serafíni. Je možné, že archanjel je o toľko väčší od anjela, ako anjel od človeka.

Keďže sú anjeli čisto duchovné stvorenia, nie sú viazaní žiadnymi fyzikálnymi zákonmi, ktorými sa riadi náš priestorový ves­mír tvorený časom a hmotou (porov. KKC 330). Preto podľa Tomáša Akvinského dokážu vytvárať a manipulovať s javmi v našich zmyslových poliach vnímania a správania a používajú „mínové pole“ našich nahromadených zmyslových údajov (zvlášť vizuálnych) na to, aby nás pokúšali.16 Padlí alebo zlí anjeli túžia (a majú na to dostatočné schopnosti a inteligenciu) priťahovať ľudskú predstavivosť k zaujímavým veciam. Najskôr tak robia len pre rozptýlenie, no neskôr to využívajú ako vstupnú bránu, prostredníctvom ktorej prinášajú nebezpečnejšie a väčšie zlá. Príkladom takéhoto pokušenia je aj „karhanie satana“ na každom kroku, pri ktorom môže byť človek taký posadnutý démonickou „aktivitou“, že nevidí, že za isté okolnosti v jeho živote môže jeho vlastný hriech alebo hriech iného človeka.

Druhým extrémom je používanie tabuliek Ouija, tarotových kariet, liečiteľov, médií a iných paranormálnych javov, ktoré nás rozptyľujú, zatemňujú duchovnú čistotu a vedú k ešte ťažším hriechom. Keďže sú tieto aktivity pokusom obísť Boha pri zisťovaní skutočností, ktoré by sme prirodzene nevedeli, sú rebéliou voči Božej prozreteľnosti. Napriek tomu, že sa tieto praktiky falošne prezentujú ako neškodné experimentovanie, ako skúsenosť, ktorú treba raz v živote zažiť, alebo ako činnosti, ktoré sú z duchovného hľadiska dobré a správne, všetky pozastavujú duchovný pokrok človeka a napokon spôsobujú jeho duchovnú smrť.

Hoci sa nám anjeli môžu zdať neuveriteľní, ba možno až mýtickí, predsa sú takí skutoční a reálni ako vzduch, ktorý dýchame. Sú pri nás aj v tejto chvíli. Tvoj anjel strážny je s tebou od tvojho narodenia, neúnavne ti pomáha a sprevádza ťa (porov. Mt 18, 10). Máš vlastného anjela. Práve teraz je priamo vedľa teba.

Počet anjelov je neznámy, ale Daniel hovorí, že „tisíce tisícov mu slúžili a desaťtisíce desaťtisícov stáli pred ním“ (Dan 7, 10). Dozvedáme sa tiež, že padlých anjelov a démonov je celá „légia“ (Mk 5, 9). Existovali už od úsvitu stvorenia a ich výhodou je to, že majú s ľudstvom skúsenosti staré tisíce rokov. Sú to hroziví nepriatelia. Veľký spirituálny teológ a duchovný otec John Hardon povedal: „Diabol nie je jedna osoba. Diabol je zorganizovaná armáda zlomyseľnosti“ vytvárajúca „mystické telo satana“ na zemi, ktoré napodobňuje a odporuje mystickému telu Krista čiže bojujúcej Cirkvi.17 Páter Pio povedal, že ich počet je väčší ako počet ľudí, ktorí kedy žili na zemi od Adama. Je ich tak veľa, že ak by sme ich videli, zatienili by slnko.18

Pápež Benedikt XVI. nás však uisťuje, že satanova moc je prísne obmedzená: „On nie je akýsi druhý boh.“19 Boh diabla obmedzil reťazami: „Anjelov zasa, ktorí si nezachovali svoju dôstojnosť a opustili svoj príbytok, drží vo večných putách v temnote pre súd veľkého dňa“ (Júd 1, 6; pozri aj 2 Pt 2, 4). Zlí anjeli boli zvrhnutí, aby blúdili „krížom-krážom po zemi“ (Jób 1, 7). Vo svojej zlomyseľnosti budú pokúšať ľudstvo až do posledného súdu.

Boh nám dal okrem toho úplne slobodnú vôľu (porov. KKC 1730) a zlý duch v nás nemôže vykonať niečo, čo je proti našej vôli alebo čo by v nej už nebolo – reálne alebo potenciálne (porov. Jak 1, 14). Nepoznajú ani Božie tajomstvá (porov. 1 Kor2, 11), nepoznajú určité skutočnosti o srdciach ľudí (porov. 1 Kr 8, 39) a nedokážu s absolútnou istotou predvídať budúcnosť (porov. Iz 46, 9 – 10), hoci dokážu dosť dobre predpovedať udalosti na základe minulosti.

V nasledujúcich kapitolách odhalíme to, ako veľmi, ba až prekvapivo, je satan obmedzený. Nateraz je pre nás fakt, že Boh dopúšťa diablovo pôsobenie, veľkým tajomstvom, no „vieme, že tým, čo milujú Boha, všetko slúži na dobré“ (KKC 395; Rim8, 28) a ako povedal Augustín, „Boh usúdil, že je lepšie vyvodiť dobro zo zla, ako nestrpieť existenciu žiadneho zla.“20

Anjeli sú pre nás prvými známymi dielami Božieho stvorenia. Vieme, že museli byť stvorení v prvý „deň“ stvorenia, pretože Jób naznačuje, že anjeli boli svedkami stvorenia vesmíru: „Zborom plesali ranné hviezdy a jasali všetci Boží synovia, keď som kládol základy zeme“ (porov. Jób 38, 4. 7). Ranné hviezdy a Boží synovia sú obrazné pomenovania anjelov, a tak ich interpretovala už Septuaginta (LXX: „všetci moji anjeli“, Jób 38, 7).21

Ako vznikli diabli a démoni?

Boh nechal dôvod vzbury padlých anjelov zahalený tajomstvom, no mnohí teológovia tvrdia, že jeho súčasťou bolo rúhanie sa pre jedinečné spojenie božskej a ľudskej prirodzenosti v Kristovi. Podľa tejto teórie dal Boh anjelom vopred uzrieť vteleného Ježiša ako Spasiteľa ľudstva a prikázal im, aby sa mu klaňali – Ježišovi vo všetkom jeho ľudskom utrpení, slabosti, obmedzení a ponížení.22 Táto teória pokračuje tým, že Lucifer – patriaci medzi najobdarovanejších anjelov – chcel takéto zjednotenie a úctu pre seba, ale bez pokory. No jedna skutočnosť sa predsa nemôže zjednotiť s druhou, ak sa jej nepodobá, a závisť je paródiou pokornej túžby.

Lucifer, vedomý si mimoriadnej dôstojnosti, krásy a vznešenosti anjelov a ich majestátu vyššieho od ľudí, sa urazil a začal sa búriť proti uctievaniu a podriaďovaniu sa „poníženému“ Bohočlovekovi Ježišovi. Kniha proroka Ezechiela narieka: „Bol si vzornou pečaťou, plný múdrosti a vrcholnej krásy… až kým sa nenašla na tebe vina“ (Ez 28, 12. 15).

Začalo sa peklo – dobrovoľné odlúčenie od Boha. Podľa Písma a Tradície Cirkvi sú diabol a ostatní démoni „padlými anjelmi“, ktorí sa odvrátili od Boha a povedali: „Nebudeme slúžiť!“ (porov. KKC 391; pozri aj Múd 2, 24; Iz 14, 12 – 15). Pápež František povedal: „Diabol je bytím, ktoré sa rozhodlo neprijať Boží plán. Pánovým veľdielom bol človek. Niektorí anjeli to neprijali a vzbúrili sa. Diabol je jedným z nich.“23

Pozdvihnutie relatívne „nižšieho“ ľudského tela v Kristovi a budúce vzkriesenie a pozdvihnutie našich tiel nad anjelov (porov. 1 Kor 6, 3) preto diabla zvlášť motivuje k tomu, aby nás pokúšal hriechmi, ktoré čo možno najväčšmi degradujú naše telo – najmä sexuálnymi hriechmi, ktoré prekrúcajú zázračný a životodarný cieľ ľudského tela.

Iné meno Satana je Lucifer, čo znamená nositeľ svetla, svetlonos. Nepoznáme presný zámer, aký mal Boh s Luciferom pri jeho stvorení. Špekulatívna teológia hovorí, že mohol byť akýmsi učiteľom, ktorého úlohou bolo „zapečatiť zavŕšenie“ čiže Boží plán alebo poriadok (porov. Ez 28, 12). No on vo svojej pýche odmietol zavŕšenie Božieho plánu, postavil sa proti Bohu, a zneužil jeho dary, ktoré teraz používa na to, aby nám škodil.

Úryvok z Knihy proroka Ezechiela tiež naznačuje, že pred svojím pádom mohlo byť jeho úlohou skúšať ľudstvo, ktoré sa takto malo duchovne dvíhať a rásť. To dosvedčuje aj svätá Brigita Švédska: „Hoci diabol stratil dôstojnosť svojho predchádzajúceho chóru, nestratil poznanie, ktoré má na skúšku dobrých a zmätenie seba samého.“24

Povedali sme si, že anjeli boli stvorení s úplne slobodnou vôľou, neboli ohraničení ľudskými obmedzeniami a mali možnosť a schopnosť milovať Boha (porov. KKC 392). Keďže duchu, ktorý hľadí na Boha zoči-voči, „sluší“ láska a večné spojenie, ktoré nazývame nebom (porov. KKC 1033), a keďže takúto lásku možno dokázať len slobodným a dobrovoľným podriadením sa stvorenej vôle Bohu,25 anjeli pre svoju vzburu „padli“, utiekli alebo boli odvrhnutí z jeho prítomnosti v nebi na zem: „Satan… bol zvrhnutý; zvrhnutý bol na zem a s ním boli zvrhnutí jeho anjeli“ (Zjv 12, 9). A Ježiš povedal: „Videl som satana padať z neba ako blesk“ (Lk 10, 18).

Neskôr, po Adamovom hriechu, Boh prostredníctvom vykúpenia dal zraniteľnejšiemu ľudskému rodu druhú šancu. Žiadnu druhú šancu však nedostali padlí anjeli, ktorí, ako hovorí Summa Theologica Tomáša Akvinského, „vedeli o všetkom razom: tak ako v nebi nebudú ani ,naše myšlienky behať sem a tam, od jednej skutočnosti k druhej, ale preskúmame celé svoje poznanie jediným pohľadom’“.26 Keďže anjeli neboli obmedzení telesným mozgom, nemuseli dochádzať k nejakému záveru postupne, po jednotlivých krokoch. Vlastnili dokonalú inteligenciu a bystrosť a rozumeli dôsledkom hriechu do takej miery, do akej Adam nikdy rozumieť nemohol. Neboli teda vystavení takému „pokušeniu“, ako ho bežne chápeme my. A tak im „nemôže byť ich hriech odpustený pre neodvolateľnú povahu ich voľby, a nie pre nedostatok nekonečného Božieho milosrdenstva. ,Po páde nejestvuje pre nich možnosť pokánia, podobne ako ani pre ľudí po smrti‘“ (KKC 393).

Sú to bdelé, nepriateľské a inteligentné bytosti. Ich vôle sú natrvalo rozhodnuté a blčí v nich totálna, neľútostná a neutíchajúca nenávisť voči Bohu a všetkým ľuďom. Táto ich nenávisť je ešte pochopiteľnejšia vo svetle názoru apoštolských Otcov, ktorí hovorili, že Boh stvoril ľudstvo preto, aby nahradil padlých anjelov. Svetlo do tejto ich nenávisti vnáša aj skutočnosť, že jedného dňa budeme súdiť padlých anjelov ako tí, ktorí nad nimi zvíťazili v Kristovi (porov. 1 Kor 6, 3). „Pretože,“ ako hovorí pápež Pavol VI., „svojím vtelením sa Boží Syn istým spôsobom zjednotil s každým človekom.“27

Človek je „,jediný tvor na zemi, ktorého Boh chcel pre neho samého’, on jediný je povolaný, aby mal poznaním a láskou účasť na Božom živote“ (KKC 356), preto nám dal svätých anjelov, ktorí nám majú pomôcť dostať sa až do jeho nekonečného a vrúcneho náručia. No padlí anjeli zase všetky svoje dary, schopnosti, inteligenciu a moc neprestajne využívajú na to, aby nás naviedli na rebéliu, vzburu, odcudzenie, hriech, znechutenie a zúfalstvo, vinou ktorých môžeme naveky o túto lásku prísť. Ich jedinou túžbou je zviesť a nahovoriť nás na odvrátenie od Boha. Chcú, aby sme zomreli v duchovne úbohom stave a stali sa ich večnými obeťami a otrokmi. Ich nenávisť je výsledkom ich závisti. No zároveň platí, že nenávidia Boha, ktorý ich trestá za to, že závidia jemu a tým, ktorých miluje.

Vzbura: „Na počiatku…“

Kedy vlastne došlo k tejto strašnej vzbure? Boh nám to opäť jasne nezjavuje, no niektorí teológovia zastávajú názor, že sa to stalo pár „okamihov“ po ich stvorení (používame síce pojmy času, no Tomáš Akvinský hovorí, že by sme mali hovoriť skôr o „po sebe idúcich úkonoch mysle“).28 Otcovia vidia istý náznak tejto skutočnosti v prvých, dosť tajomných veršoch Knihy Genezis: „Na počiatku stvoril Boh nebo a zem. Zem však bola pustá a prázdna, tma bola nad priepasťou a Duch Boží sa vznášal nad vodami“ (Gn 1, 1 – 2).

